b"\n_START_ARTICLE_\n\xc5\xa0tevka\n_START_PARAGRAPH_\n\xc5\xa0t\xc3\xa9vka ali (\xc5\xa1tev\xc3\xadl\xc4\x8dna) c\xc3\xadfra je v matematiki in ra\xc4\x8dunalni\xc5\xa1tvu znamenje za \xc5\xa1tevila 0, 1, 2, 3, 4, 5, 6, 7, 8 in 9. S pomo\xc4\x8djo \xc5\xa1tevk tvorimo \xc5\xa1tevila, podobno kot s \xc4\x8drkami tvorimo besede._NEWLINE_\xc5\xa0tevke uporabljamo za predstavitev in zapis celih \xc5\xa1tevil ali realnih \xc5\xa1tevil v pozicijskem \xc5\xa1tevilskem sestavu z mestnimi vrednostmi. Latinizirano ime\xc2\xa0\xc2\xbbdigit\xc2\xab\xc2\xa0izhaja iz dejstva, da 10 prstov odgovarja 10 \xc5\xa1tevkam, oziroma osnovi 10 deseti\xc5\xa1kega \xc5\xa1tevilskega sestava. Drug pomen\xc2\xa0\xc2\xbbcifra\xc2\xab\xc2\xa0izhaja iz arabske besede sifr, kar pomeni isto._NEWLINE_Primer \xc5\xa1tevk je katerikoli deseti\xc5\xa1ki znak 0, 1, 2, 3, 4, 5, 6, 7, 8 ali 9, znaka 0 ali 1 v dvoji\xc5\xa1kem \xc5\xa1tevilskem sestavu in '\xc5\xa1tevke' 0 do 9, A do F v \xc5\xa1estnajsti\xc5\xa1kem \xc5\xa1tevilskem sestavu. \xc4\x8ce je v danem \xc5\xa1tevilskem sestavu osnova celo\xc5\xa1tevilska, je \xc5\xa1tevilo potrebnih \xc5\xa1tevk skupaj z ni\xc4\x8dlo vedno enako absolutni vrednosti te osnove. V deseti\xc5\xa1kem sistemu imamo tako 10 \xc5\xa1tevk, v dvoji\xc5\xa1kem 2, v \xc5\xa1estnajsti\xc5\xa1kem 16, itn._NEWLINE_Zapis \xc5\xa1tevil v \xc5\xa1tevilskih sestavih brez mestnih vrednosti potrebuje vedno nove in nove \xc5\xa1tevke. Tak\xc5\xa1ni sestavi imajo lahko na primer babilonske, gr\xc5\xa1ke, rimske, indijske ali majevske \xc5\xa1tevilke, od katerih so nekateri \xc5\xbee poznali mestne vrednosti._NEWLINE_Imena \xc5\xa1tevk od 0 do 9 so ni\xc4\x8dla, enica/enka, dvojka, trojka, \xc5\xa1tirica/\xc5\xa1tirka, petica/petka, \xc5\xa1estica/\xc5\xa1estka, sedmica/sedemka, osmica/osemka, devetica/devetka (ustrezna imena za \xc5\xa1tevila pa so ni\xc4\x8d, ena, dve, tri, \xc5\xa1tiri, pet, \xc5\xa1est, sedem, osem, devet)."